作者:岑參
標題:尹相公京兆府中棠樹降甘露詩
內容:相國尹京兆，政成人不欺。甘露降府庭，上天表無私。非無他人家，豈少群木枝。被茲甘棠樹，美掩召伯詩。團團甜如蜜，皛皛凝若脂。千柯玉光碎，萬葉珠顆垂。昆侖何時來，慶雲相逐飛。魏宮銅盤貯，漢帝金掌持。王澤布人和，精心動靈祇。君臣日同德，禎瑞方潛施。何術令大臣，感通能及茲。忽驚政化理，暗與神物期。卻笑趙張輩，徒稱今古稀。為君下天酒，麴糵將用時。